Komission direktiivi 1999/23/EY, annettu 9 päivänä huhtikuuta 1999, kaksi- ja kolmipyöräisten moottoriajoneuvojen luvattoman käytön estävästä suojalaitteesta annetun neuvoston direktiivin 93/33/ETY mukauttamisesta tekniikan kehitykseen (ETA:n kannalta merkityksellinen teksti)



Virallinen lehti nro L 104 , 21/04/1999 s. 0013 - 0015



KOMISSION DIREKTIIVI 1999/23/EY, annettu 9 päivänä huhtikuuta 1999, kaksi- ja kolmipyöräisten moottoriajoneuvojen luvattoman käytön estävästä suojalaitteesta annetun neuvoston direktiivin 93/33/ETY mukauttamisesta tekniikan kehitykseen (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kaksi- ja kolmipyöräisten moottoriajoneuvojen tyyppihyväksynnästä 30 päivänä kesäkuuta 1992 annetun neuvoston direktiivin 92/61/ETY(1), sellaisena kuin se on muutettuna Itävallan, Suomen ja Ruotsin liittymisasiakirjalla, ja erityisesti sen 16 artiklan, ottaa huomioon kaksi- ja kolmipyöräisten moottoriajoneuvojen luvattoman käytön estävästä suojalaitteesta 14 päivänä kesäkuuta 1993 annetun neuvoston direktiivin 93/33/ETY(2) ja erityisesti sen 4 artiklan, sekä katsoo, että 1) direktiivi 93/33/ETY on yksi direktiivillä 92/61/ETY perustettua yhteisön tyyppihyväksyntäjärjestelmää koskevista erityisdirektiiveistä; järjestelmiä, osia ja erillisiä teknisiä yksiköitä koskevia direktiivin 92/61/ETY säännöksiä sovelletaan näin ollen mainittuun direktiiviin, 2) tekniikan kehitys antaa nyt aiheen mukauttaa direktiivi 93/33/ETY tekniikan kehitykseen; jotta tyyppihyväksyntäjärjestelmä toimisi kaikilta osin moitteettomasti, on siten tarpeen täsmentää tai täydentää tiettyjä kyseisen direktiivin säännöksiä, 3) tällöin on tärkeää mukauttaa säännöksiä, jotka koskevat nelipyöräisten moottoriajoneuvojen ohjauslaitteen lukituskulmaa sekä avaimen poistamista tyyppiä 3 edustavista laitteista, jotka on tarkoitettu asennettaviksi kolmi- tai nelipyöräisiin moottoriajoneuvoihin; lisäksi on tarkoituksenmukaista sallia nelipyöräisiin moottoriajoneuvoihin tyyppihyväksytyn luvattoman käytön estävän suojalaitteen asentaminen myös kaksi- tai kolmipyöräisiin moottoriajoneuvoihin, ja 4) tässä direktiivissä säädetyt toimenpiteet ovat neuvoston direktiivin 70/156/ETY(3), sellaisena kuin se on viimeksi muutettuna Euroopan parlamentin ja neuvoston direktiivillä 89/91/EY(4), 13 artiklalla perustetun tekniikan kehitykseen mukauttamista käsittelevän komitean lausunnon mukaiset, ON ANTANUT TÄMÄN DIREKTIIVIN: 1 artikla Muutetaan direktiivin 93/33/ETY liite I tämän direktiivin liitteen mukaisesti. 2 artikla 1. Jäsenvaltiot eivät saa 1 päivästä tammikuuta 2000 luvattoman käytön estävään suojalaitteeseen liittyvistä syistä - evätä kaksi- tai kolmipyöräiseltä moottoriajoneuvotyypiltä tai luvattoman käytön estävältä suojalaitetyypiltä EY-tyyppihyväksyntää, eivätkä - kieltää kaksi- tai kolmipyöräisten moottoriajoneuvojen rekisteröintiä, myyntiä tai käyttöönottoa eivätkä luvattoman käytön estävien suojalaitteiden myyntiä tai käyttöönottoa, jos luvattoman käytön estävät suojalaitteet ovat direktiivin 93/33/ETY, sellaisena kuin se on muutettuna tällä direktiivillä, vaatimusten mukaiset. 2. Jäsenvaltiot eivät enää saa 1 päivästä heinäkuuta 2000 myöntää EY-tyyppihyväksyntää kaksi- tai kolmipyöräisille moottoriajoneuvotyypeille luvattoman käytön estävään suojalaitteeseen liittyvistä syistä eivätkä luvattoman käytön estäville suojalaitteille, jos direktiivin 93/33/ETY, sellaisena kuin se on muutettuna tällä direktiivillä, vaatimukset eivät täyty. 3 artikla 1. Jäsenvaltioiden on annettava ja julkaistava viimeistään 31 päivänä joulukuuta 1999 tämän direktiivin noudattamisen edellyttämät säännökset. Niiden on ilmoitettava tästä komissiolle viipymättä. Niiden on sovellettava näitä säännöksiä 1 päivästä tammikuuta 2000. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 4 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 5 artikla Tämä direktiivi on osoitettu kaikille jäsenvaltioille. Tehty Brysselissä 9 päivänä huhtikuuta 1999. Komission puolesta Martin BANGEMANN Komission jäsen (1) EYVL L 225, 10.8.1992, s. 72. (2) EYVL L 188, 29.7.1993, s. 32. (3) EYVL L 42, 23.2.1970, s. 1. (4) EYVL L 11, 16.1.1999, s. 25. LIITE 1. Lisätään 3.1 kohtaan seuraava teksti: "M1 ja N1-luokkien moottoriajoneuvoihin direktiivin 74/61/ETY mukaisesti tyyppihyväksyttyjen luvattoman käytön estävien laitteiden asentaminen sallitaan myös kaksi- tai kolmipyöräisiin moottoriajoneuvoihin." 2. Korvataan 3.11 kohta seuraavasti: "3.11 Jos suojalaite on tyyppiä 1, 2 tai 3, se on suunniteltava siten, että ohjaus voidaan lukita ainoastaan vähintään 20°:n kulmassa vasemmalle ja/tai oikealle suorasta ajosuunnasta; tämä ei koske kolmi- ja nelipyöräisiin ajoneuvoihin asennettavaksi tarkoitettuja laitteita." 3. Korvataan 4.1.2 kohta seuraavasti: "4.1.2 Jos suojalaite on tyyppiä 3, lukon kieli on voitava esikuormittaa ainoastaan ajoneuvon käyttäjän avaimen kiertämisen yhteydessä tai sen lisäksi suorittamalla toimella. Lukon kielen ollessa esikuormitettuna avain saa olla poistettavissa laitteesta ainoastaan 3.2.3 kohdassa tarkoitetuissa olosuhteissa; tämä ei koske kolmi- ja nelipyöräisiä moottoriajoneuvoja."